Fir-raħal tagħna nagħmlu festa lill-patrun tal-Belt Rohan, San Filep ta' Agira, u bosta Żebbuġin iġibu isem il-patrun tar-raħal. Biss dan ma huwiex l-uniku qaddis li jġib dan l-isem. Ha naraw ftit xi qaddisin oħra li wkoll iġibu l-isem ta' Filippu. Qaddis tal-ewwel seklu. Aktarx li dan Filippu twieled ġewwa Betsaida fil-Palestina. Kien wieħed minn tal-ewwel li ssejjaħ minn Ġesù biex jimxi warajh u għażlu bħala Appostlu. Aktarx li qabel ma mexa wara l-Mulej, kien dixxiplu ta' Ġwanni l-Battista. Minbarra dak li nsibu dwaru fl-erba' Evanġelji, it-tradizzjoni mhux dejjem taqbel dwar xi stejjer li jingħadu dwaru. Żgur li xandar il-fidi ta' Kristu ġewwa l-Friġja taħt l-Imperatur Domizjanu. Aktarx li kien fil-Friġja stess li Filippu ħa l-martirju billi sallbuh rasu 'l isfel. Il-knisja tiċċelebra l-festa ta' dan l-Appostlu nhar it-3 ta' Mejju flimkien mal-Appostlu Ġakbu ż-żgħir. Dan il-qaddis twieled ġewwa Firenze l-Italja fis-sena 1233. Wara li studja l-mediċina u l-filosofija ħass is-sejħa li jingħaqad mal-Ordni tas-Servi ta' Marija li kien twaqqaf ftit tas-snin qabel. Ingħaqad ma' dan l-Ordni fl-1254 fejn laħaq saċerdot u aktar tard Majjistru tal-Ordni. Aktar tard huwa kien assenjat fil-kunvent ta' Monte Senario fejn ukoll laħaq mexxej. Bħala Pirjol Ġenerali huwa kellu ħajja mimlija attività kemm fl-Italja kif ukoll barra mill-Italja. Fi żmienu l-Ordni kien għaddej minn żmien diffiċli u Filippu tħabat sakemm akkwista ittra ta' protezzjoni appostolika għall-Ordni mingħand il-Papa Onorju IV. L-aħħar snin ta' ħajtu huwa għaddiehom fil-kunvent ta' Todi, wieħed mill-ifqar kunventi li kellu l-Ordni. Miet f' dan l-istess kunvent nhar it-22 ta' Awwissu 1285. Kien kanonizzat mill-Papa Klement X fl-1671. Il-festa tiegħu tkun iċċelebrata nhar it-22 ta' Awwissu. Filippu Neri twieled ġewwa Firenze l-Italja fis-sena 1515. Missieru kien nutar u ċ-ċkejken Filippu studja biex jilħaq hu wkoll nutar. Ġewwa Firenze, fil-kunvent Dumnikan ta' San Marco kien hemm Fra Girolamo Savonarola li ħalla influenza kbira fuq Neri. Kien influenzat ukoll mill-patrijiet Benedittini ta' Montecassino. Ta' tmintax-il sena ħalla Firenze u mar jgħix Ruma għal sbatax-il sena fejn studja l-filosofija u t-teoloġija u ħadem bħala skrivan. Kien jikteb ukoll għadd ta' poeżiji. Fl-1538 huwa beda jaħdem maż-żgħażagħ ta' Ruma u waqqaf għaqda ta' lajċi li kienu jiltaqgħu biex jagħmlu ħin ta' adorazzjoni u biex jgħinu lill-pellegrini u l-morda li jkunu Ruma. Filippu kien jgħaddi ħin twil jitlob ġewwa l-katakombi ta' San Bastjan fejn fl-1544 kellu estasi li ħallietlu marka f' ħajtu u f' qalbu. Fl-1551 huwa kien ordnat saċerdot u beda jgħix fid-dar ekklesjastika msejħa ta' San Gilormu. Hemmhekk dlonk ħa fama ta' konfessur tajjeb li kien jaf jaqra l-qlub. Ix-xogħol maż-żgħazżagħ baqa' jagħmlu minkejja x-xogħol l-ieħor kollu u fl-1575 waqqaf il-Kongregazzjoni tal-Oratorju. Din il-kongregazzjoni bniet knisja ġdida ġewwa Ruma li minkejja li isimha propja huwa , aktar hija magħrufa bħala . Huwa miet fis-26 ta' Mejju tas-sena 1595 u jinsab midfun fil-knisja magħrufa bħala f' Ruma. Il-festa ta' dan il-qaddis tkun iċċelebrata fis-26 ta' Mejju. San Filippu ta' Ġesù Felipe de Las Casas Martinez twieled ġewwa l-Messiku propju ġewwa Mexico City fl-1572. Huwa daħal mal-patrijiet Franġiskani, iżda ftit wara ħalla l-ħajja reliġjuża. Beda jaħdem u mar il-Filippini, fejn għex ħajja ta' xalar. Aktar tard reġa' ħass x' jiġbdu lejn il-ħajja reliġjuża u fl-1590 daħal fl-Ordni Franġiskan ġewwa Manila. Wara xi snin is-superjuri tiegħu raw li kien jista' jiġi ordnat saċerdot iżda billi fil-Filippini ma kienx hemm Isqof, iddeċidew li jibgħatuh il-Messiku u jkun ordnat hemmhekk. Telaq minn Manila fit-12 ta' Lulju 1596 iżda qamet maltempata u x-xini li kien fuqu spiċċa fuq il-kosta tal-Ġapun. Il-Ġappuniżi ħatfu x-xini għax beżgħu li dan kien ser jibda xi gwerra. Il-passiġieri intefgħu l-ħabs iżda Filippu u xi patrijiet oħrajn inżammu b' għassa fuqhom ġewwa kunvent. Fit-30 ta' Diċembru ta' dik is-sena mill-kunvent ittieħdu f' ħabs. Minn hawn beda l-martirju ta' Filippu u l-bosta reliġjużi oħra sakemm ħadu l-martirju tas-salib ġewwa Nagasaki nhar il-5 ta' Frar 1597. Dawn il-martri, magħrufin bħala l-Martri tal-Ġappun ġew ikkanonizzati mill-Papa Piju IX fl-1862. Il-festa ta' San Filippu ta' Ġesù u l-martri l-oħra tal-Ġappun tkun iċċelebrata fis-6 ta' Frar. Filippu twieled Londra l-Ingilterra fl-1557 minn familja aristokratika. Hu kien l-uniku wild ta' Tumas, ir-raba' Duka ta' Norfolk. Meta fl-1559 ir-Reġina Eliżabetta I kienet inkurunata bħala sultana tal-Ingilterra u l-Irlanda, il-familja Howard abbandunat il-fidi Kattolika u ħaddnet dik Anglikana. Filippu studja l-liġi u gradwa mill-Università ta' Cambridge fl-1576. Erba' snin wara huwa ġie mogħti t-titlu ta' Konti ta' Arundel. Meta għalaq 18-il sena irranġawlu ż-żwieġ ma' Anna Dacre, bint Lord Thomas Decre. Iż-żwieġ ma tantx kien wieħed feliċi u l-mara kienet abbandunata għal xi żmien iżda Filippu reġa' lura lejn martu wara li sema' taħdita minn patri Ġiżwita. Martu kienet strumentali għall-konverżjoni ta' Filippu li seħħet fl-1584. Dak iż-żmien ma kienx faċli li l-Katoliċi jgħixu l-Ingilterra u għalhekk fl-1585 Filippu flimkien ma' xi membri tal-familja ppruvaw jaħarbu mill-Ingilterra iżda nqabdu. Kien akkużat bi tradiment u tawh is-sentenza tal-mewt. Madanakollu s-sentenza qatt ma ġiet esegwita. Wara marda twila, huwa miet fil-ħabs fid-19 ta' Ottubru 1595. Indifen fil-kappella tal-ħabs iżda disa' snin wara martu u ibnu, qalgħu l-permes sbiex il-fdalijiet tiegħu jitpoġġew fil-kappella tal-kastell Arundel. Kien proklamat qaddis flimkien ma' grupp ieħor ta' martri mill-Ingliterra u Wales minn Papa Pawlu VI fl-1970. Filippu twieled ġewwa Napli l-Italja fis-27 ta' Lulju 1848. Minkejja t-taqlib u l-instabilità politika, kif ukoll l-antiklerikaliżmu li kien jirrenja f' dawk is-snin ġewwa l-Italja, huwa għażel li jsir qassis. Minn meta kien għadu s-seminarju huwa beda ħidma biex jgħin lill-morda bil-pesta kif ukoll lill-muti u t-torox. Dak iż-żmien ma kienet teżisti l-ebda assistenza soċjali għal nies bħal dawn. Kien infettat hu stess bil-pesta u hu stess kien jgħid li kienet il-Madonna ta' Pompei li salvatlu ħajtu. Fl-1871 kien ordnat saċerdot f' Napli. Hu ħalla belt twelidu u mar ġewwa Lecce fejn fl-1885, bil-għajnuna ta' xi sorijiet u ta' Dun Lorenzo Aspicelia fetaħ dar għat-torox. Din id-dar aktar il quddiem kellha ssir l-ewwel dar tas-Sorijiet Sależjani tal-Qalb ta' Ġesù, li twaqqfu minn Filippu stess. Huwa kompla l-ħidma tiegħu ġewwa Lecce fejn ħadem ħafna mal-għomja u mal-orfni. Miet f' Lecce stess nhar l-4 ta' Ġunju 1923. Kien beatifikat mill-Papa San Ġwanni Pawlu II u kkanonizzat minn Papa Benedittu XVI fis-sena 2006. Il-festa tiegħu tkun iċċelebrata fl-4 ta' Ġunju. Hawn rajna xi wħud minn dawk il-qaddisin li jġibu l-isem tal-patrun tagħna Filippu. Hemm bosta qaddisin u beati li kellhom dan l-isem, iżda hawn tajna ħarsa ħafifa ta'xi qaddisin tul l-era kristjana kollha. Dan l-artiklu dher fil-programm tal-Festa San Filep Ħaż-Żebbuġ 2017, maħruġ mill-Banda 12th May
Qaddisin bl-isem ta' Filippu